Зы текIуэныгъэм и уасэр
Къэбэрдей-Балъкъэрым футболымкIэ и щIымахуэ чемпионатым и еплIанэ джэгугъуэм щызэхуэзат иджырей зэхьэзэхуэм бжьыпэр щызыIыгъ, Налшык дэт курыт школ №31-мрэ абы кIэщIу иужь къит «Спартак-Налшыкым» и щIалэгъуалэ гупымрэ я футболистхэр.
ЗэIущIэр хуабжьу удэзыхьэх хъуащ. Абы текIуэныгъэр щызыIэрагъэхьащ мыгъэрей зэхьэзэхуэм псори щыхэзыгъащIэ школакIуэхэм. Арати, ахэр адрей къакIэлъеIэхэм очкоиплIкIэ ящхьэщыкIащ.
«Спартак-Налшык-д»-р «зэрылъэпэрэпар» къагъэсэбэпри, абы япэ ищащ Налшык и «Мурбек»-мрэ Бахъсэн и «Автозапчасть»-мрэ.
Зы текIуэныгъэм и мыхьэнэр зыхащIащ «Спартак-Налшыкым» и ныбжьыщIэхэм. Иджыри къэс псоми къыхагъащIэурэ къекIуэкIами, япэу ехъулIэныгъэ зэраIэу ахэр иужь дыдэ увыпIэм къикIри, епщыкIутIанэм нэс дэкIуэтеящ.
УмыгъэщIэгъуэнкIэ Iэмал иIэкъым 2016 — 2017 гъэхэм щыIа зэхьэзэхуэм щытекIуа Къэхъуным и командэмрэ дыжьын медалхэр зыIэрыхьа Налшык и «Звезда»-мрэ я нобэрей щытыкIэр. Ахэр иджыри къэс зыми текIуэфакъым икIи етIанэгъэ гуп нэхъыщхьэм хагъэкIынухэм япэгъунэгъу дыдэ хъуащ.
Хьэлэмэтщ «Спарта-Малка»-м и Iуэхури. Мы зэхьэзэхуэм къриубыдэу абы и гъуэр зыми зэкIэ хигъэщIэфакъым. А зыращ апхуэдэ зэфIэкI зиIэр. АрщхьэкIэ я хьэрхуэрэгъу-хэм яхудигъэкIари псом нэхърэ нэхъ мащIэщ — 1. Аращи, иджыпстукIэ епщIанэ увыпIэм щытщ.
Иджы щыгъуазэ фыхуэтщIынщ Къэбэрдей-Балъкъэрым футболымкIэ и щIымахуэ чемпионатым и зи чэзу джэгугъуэм кърикIуа бжыгъэхэм. Мис ахэр: «КъБКъМУ» (Налшык) — «Шагъдий» (Зеикъуэ) — 2:4, «Автозапчасть» (Бахъсэн) — «Спарта-Малка» (Налшык) — 0:0, «Спартак-Налшык-н» (Налшык) — «Ансар» (Налшык) — 2:1, «Союз-Сэрмакъ» (Налшык) — «Керт» (Къэхъун) — 2:0, «Звезда» (Налшык) — «Велес» (Къэрэгъэш) — 2:3, «ЛогоВАЗ» (Бабугент) — «Къулъкъужын-КъБКъУ» (Налшык) — 1:4, «Астемыр» (Налшык) — «Мурбек» (Налшык) — 2:4, «Школ №31- ГорИС-179» (Налшык) — «Спартак-Налшык-д» (Налшык) — 2:0.
Хьэтау Ислъам.
